**Kecskemét Megyei Jogú Város Önkormányzata Közgyűlésének .../2025. (X. 2.) önkormányzati rendelete**

**a Kecskemét megyei jogú város településképének védelméről szóló 16/2017. (IX. 21.) önkormányzati rendelet módosításáról**

[1] E rendelet megalkotásának célja a településkép védelmével kapcsolatos magasabb szintű jogszabályok és a Kecskemét Megyei Jogú Város Önkormányzata Közgyűlése által szabályozott helyi településkép-védelmi eszközök közötti jogharmonizáció megteremtése.

[2] Kecskemét Megyei Jogú Város Önkormányzata Közgyűlése a magyar építészetről szóló 2023. évi C. törvény 225. § (8) bekezdés 1. pontjában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva, a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 11. melléklet D oszlopában biztosított véleményezési jogkörében eljáró Bács-Kiskun Vármegyei Kormányhivatal, a Nemzeti Média- és Hírközlési Hatóság Hivatala, a honvédelemért felelős miniszter, a Kiskunsági Nemzeti Park Igazgatósága, a Közgyűlés és Szervei Szervezeti és Működési Szabályzatáról szóló 13/2024. (X. 8.) önkormányzati rendelet 2. melléklet 2.4.1. pontjában biztosított véleményezési jogkörében eljáró Fejlődő Város Bizottság véleményének kikérésével és a Közgyűlés és Szervei Szervezeti és Működési Szabályzatáról szóló 13/2024. (X. 8.) önkormányzati rendelet 2. melléklet 7.4.2. pontjában biztosított véleményezési jogkörében eljáró Szabályozási Bizottság véleményének kikérésével a következőket rendeli el:

**1. §**

A Kecskemét megyei jogú város településképének védelméről szóló 16/2017. (IX. 21.) önkormányzati rendelet (a továbbiakban: Rendelet) 1. §-a helyébe a következő rendelkezés lép:

**„1. §**

E rendelet alkalmazásában:

*1.* függesztett cégér: olyan cégér, amely az épület homlokzatának síkjával szöget bezáróan kerül kifüggesztésre;

*2.* cégtábla: olyan cégér, amely kereskedelem, szolgáltatás, vendéglátás célját szolgáló helyiség, helyiség-együttes nevét és az ott folytatott tevékenységet rendszerint a bejáratnál feltüntető tábla, amely a homlokzat síkjára kerül kifüggesztésre;

*3.* címtábla: olyan cégér, amely költségvetési szerv, nem állami és nem önkormányzati fenntartású köznevelési vagy szociális intézmény nevét, elérhetőségeit, nyilvántartási adatait feltüntető tábla, amely a homlokzat síkjára kerül kihelyezésre;

*4.* egyszintes növénytelepítési mód: gyep vagy legfeljebb 50 cm magas talajtakaró növényzet;

*5.* fasor: egy sorban, egymástól jellemzően azonos tőtávolságra ültetett fák összessége és egysége;

*6.* fásítás: erdőnek nem minősülő több sorban vagy csoportosan, jellemzően vegyes fafajösszetétellel ültetett fák összessége és egysége;

*7.* függőleges növényfelület: a 6. melléklet szerinti cserjével befuttatott vagy beültetett épület- vagy építményhomlokzat, kerítés vagy függőleges növénytartó szerkezet;

*8.* háromszintes növénytelepítési mód: gyep vagy legfeljebb 50 cm magas talajtakaró növényzet, továbbá a 6. melléklet szerinti legalább 40 darab cserje és legalább 1 darab fa 50 m2 zöldfelületenként, ahol a fák és cserjék összességének 70%-át lombhullató, 30%-át örökzöld növényfaj vagy -fajta adja;

*9.* információs vagy más célú berendezés: az önkormányzati hirdetőtábla, a közérdekű molinó, az okosváros képernyő;

*10.* kétszintes növénytelepítési mód: gyep vagy legfeljebb 50 cm magas talajtakarónövényzet, továbbá a 6. melléklet szerinti legalább 1 darab fa 50 m2 zöldfelületenként, ahol a fák összességének 80%-át lombhullató, 20%-át örökzöld faj és-fajta adja;

*11.* közérdekű molinó: olyan, elsődlegesen a település életének valamely jelentős eseményéről való közérdekű tájékoztatást tartalmazó, nem merev anyagból készült hordozófelületű hirdetmény, amely falra vagy más felületre, két felület között van kifeszítve oly módon, hogy az nem képezi valamely építmény homlokzatának tervezett és engedélyezett részét;

*12.* nagykörút: a Kecskemét Megyei Jogú Város Közgyűlésének Helyi Építési Szabályzatáról szóló 33/2015. (XII.17.) önkormányzati rendelet (a továbbiakban: Helyi Építési Szabályzat) 2. § (7) bekezdése szerint lehatárolt terület;

*13.* négyszintes növénytelepítési mód: gyep, továbbá a 6. melléklet szerinti legalább 5 m2 legfeljebb 50 cm magas talajtakaró növényzet és ezzel legalább azonos függőleges területű függőleges növényfelület, legalább 40 darab cserje és 1 darab fa 50 m2 zöldfelületenként, ahol a fák és cserjék összességének 70%-át lombhullató, 30%-át örökzöld növényfaj vagy -fajta adja;

*14.* okosváros képernyő: olyan 200x90x30 cm befoglaló méretű, téglatest alakú, digitális hirdetőfelülettel rendelkező multifunkciós berendezés, amely részben hirdetmények, részben reklámok elhelyezésre alkalmas és amely internethozzáférést is biztosít;

*15.* önkormányzati hirdetőtábla: elsősorban önkormányzati hirdetmények, közlemények elhelyezésére szolgáló, közterületről látható, önállóan tartószerkezeten vagy építmény homlokzatán, az önkormányzat által elhelyezett tábla, vitrin vagy faliújság;

*16.* természetszerű növénytelepítési mód: évente legfeljebb háromszor kaszált gyep vagy a 6. melléklet I. pontja szerinti legfeljebb 50 cm magas talajtakaró növényzet, továbbá a 6. melléklet I. pontja szerinti kertészeti módszerekkel telepített 1 darab fa és 10 darab cserje 25 m2 zöldfelületenként, ahol a fák kis, közepes és nagy koronát nevelő fafajok elegyes kiültetésében és a fák és cserjék összességének 85%-át lombhullató, 15%-át örökzöld növényfaj adja;

*17.* tervtanács: külön önkormányzati rendelettel építészeti-műszaki véleményező testületként létrehozott helyi építészeti-műszaki tervtanács;

*18.* útbaigazító táblarendszer: elsősorban közérdekű, idegenforgalmi, valamint közművelődési célok elérését segítő egységes felépítésű eszközrendszer;

*19.* védőfásítás: olyan fásítás, melynél a védelmi funkció érdekében cserjetelepítés is történik;

*20.* zöldfelület: a Helyi Építési Szabályzat 2. § 8. pontja szerinti felület.”

**2. §**

A Rendelet 3. § (9) bekezdése helyébe a következő rendelkezés lép:

„(9) A helyi védelemmel kapcsolatos közgyűlési döntésről a (4) bekezdésben szereplő érdekelteket a jegyző 30 napon belül írásban tájékoztatja és a döntésről az önkormányzat honlapján is tájékoztatást kell közzétenni.”

**3. §**

A Rendelet 7. § (1) bekezdése helyébe a következő rendelkezés lép:

„(1) Településképi szempontból meghatározó területek:

*a)* a helyi területi védelemmel érintett terület;

*b)* a Helyi Építési Szabályzat szerinti beépítésre szánt terület;

*c)* a városba vezető főbb utak, a 52. sz. főút, 5. sz. főút, 441. sz. főút, 44. sz. főút, 54. - 541. sz. főutak, 5202.j., 5218-52319.j, 53101.j., 53102.j. utak tengelyétől mért 100 méteren belüli terület;

*d)* a régészeti érdekű terület és a régészeti lelőhely területe;

*e)* a helyi egyedi védelemmel érintett terület;

*f)* a NATURA 2000 terület, a nemzeti park területe, a tájvédelmi körzet területe, az országos jelentőségű természetvédelmi terület, ex lege szikes terület és ex lege lápok, az országos ökológiai hálózat magterülete és ökológiai folyosó területe;

*g)* a tájképvédelmi terület, az egyedi tájérték területe;

*h)* a helyi jelentőségű természetvédelmi terület és a védett természeti érték;

*i)* a természeti terület;

*j)* a fásszárú növényfajok telepíthetősége és településképi illeszkedése szempontjából lehatárolt II., III., IV., és V. zóna;

*k)* a Helyi Építési Szabályzat szerinti közlekedési területek.”

**4. §**

A Rendelet 8. §-a helyébe a következő rendelkezés lép:

**„8. §**

(1) Az épületek átalakítása, bővítése, utólagos hőszigetelése esetén ezen építési tevékenységeket a több rendeltetési egységet tartalmazó épületek esetén az épület egészét tekintve egységes anyaghasználat és megjelenés szerint kell megvalósítani. Ezt a szabályt kell alkalmazni az épületek utólagos színezése, nyílászáró cseréje, erkély vagy loggia beépítése, a tetőhéjazat cseréje, burkolatainak módosítása esetén is.

(2) A Helyi Építési Szabályzat szerinti mezőgazdasági vagy erdő övezetekben tömör tégla, beton, gabion, zárt deszka, fémlemez kerítés a közterületi telekhatáron nem építhető.”

**5. §**

A Rendelet 8/A. § (1) és (2) bekezdése helyébe a következő rendelkezések lépnek:

„(1) A 4. mellékletben felsorolt növényfajok nem telepíthetőek.

(2) A 7. melléklet szerinti VI. zóna művelésből kivett tanyaudvarainak területén kétszintesnél alacsonyabb szintszámú, valamint a telken belüli fásítások és védőfásítások létesítésekor a természetszerű növénytelepítési módtól eltérő növénytelepítési mód nem alkalmazható.”

**6. §**

(1) A Rendelet 9. § (5) bekezdése helyébe a következő rendelkezés lép:

„(5) A bejárati előlépcsőt, az akadálymentesítést szolgáló építményt, rámpát, a közterület fölé benyúló építményrészt, kerítést úgy kell elhelyezni, hogy az a kapcsolódó közterület használati módjához illeszkedjen, valamint a meglévő és a telepítendő fákhoz, fasorokhoz, közüzemi vezetékekhez és berendezésekhez igazodjon.”

(2) A Rendelet 9. § (8) bekezdése helyébe a következő rendelkezés lép:

„(8) Síktáblás napelemet, napkollektort az építészeti környezethez illeszkedve magas tetős épületen az épület bármely ferde tetősíkjában, azzal megegyező dőlésszögben, lapos tetős épületen elsősorban az épület attikájának takarásában, vagy az épület formálásába építészetileg beillesztve kell elhelyezni. Más építményen vagy terepszintre fektetve a közterületről nem látható módon kell elhelyezni.”

**7. §**

A Rendelet 10. § (6) bekezdés b) pontja helyébe a következő rendelkezés lép:

*(Épületet úgy lehet kialakítani, hogy)*

„*b)* a takaratlanul maradó tűzfalak, túlnyúló épületrészek településképi szempontból ne alkossanak aránytalan felületeket, épülettömegeket, és”

**8. §**

(1) A Rendelet 10/A. § (3)–(5) bekezdése helyébe a következő rendelkezések lépnek:

„(3) Közterületen a fasorok és fásítások védelmét, megőrzését, telepítését, újratelepítését és folytatását a meglévő, megüresedő faültetési helyek a fasorra vagy fásításra jellemző fafajjal, –fajtával történő következetes és szakszerű újraültetésével, továbbá faleváltás, közterület, út- és közműrekonstrukció vagy - fejlesztés esetén a Helyi Építési Szabályzat mintakeresztszelvényei szerint elhelyezett előnevelt, legalább kétszer iskolázott, a 6. melléklet szerinti fafaj vagy - fajta alkalmazásával lehet megoldani.

(4) Országos fő- és mellékút, feltáró út, gyűjtőút, valamint kerékpárút fasora, fásítása a 6. melléklet szerinti nagy- és közepes koronát nevelő fafajok és -fajták alkalmazásával, továbbá védőfásítása természetszerű növénytelepítési módon a 6. melléklet szerinti fa- és cserjefajok vagy -fajták alkalmazásával létesíthető.

(5) A 12 méter, vagy annál nagyobb szabályozási szélességű közlekedési célú közterületek kétoldali, a 12 méternél kisebb szabályozási szélességű közlekedési célú közterületek legalább egyoldali fasorainak és fásításainak telepítése, valamint a meglévők kiegészítése és szakszerű cseréje a 6. melléklet szerinti növényfajok és -fajták alkalmazásával megengedett.”

(2) A Rendelet 10/A. § (9)–(14) bekezdése helyébe a következő rendelkezések lépnek:

„(9) A 7. melléklet szerinti I. zónában az építési tevékenységgel érintett terület ökológiai egyensúlyára, természetességi állapotára és regenerációs képességére, valamint településképi és tájképvédelmi értékeire kedvezőtlenül ható fásszárú növénytelepítés nem végezhető.

(10) A 7. melléklet szerinti II. zónában kétszintesnél alacsonyabb szintszámú és a telek zöldfelületének 30%-án a természetszerű növénytelepítési módtól eltérő növénytelepítési mód nem alkalmazható. A természetszerű növénytelepítési mód szerint kialakított zöldfelület-rész fásítottsága beszámítható a telek legalább kétszintes növénytelepítési mód szerinti fásítottságába.

(11) A 7. melléklet szerinti III. zónában háromszintesnél alacsonyabb szintszámú növénytelepítési mód nem alkalmazható. A III. zónában felszín alatti teremgarázst létesíteni 100 cm-nél sekélyebb termőföldtakaráson, háromszintes növénytelepítési módtól eltérő növénytelepítési módon nem lehet.

(12) A 7. melléklet szerinti IV. zónában négyszintestől eltérő növénytelepítési mód nem alkalmazható és a Nagykörúton belüli nem közterületeken a zöldfelület méretétől függetlenül egy darabnál kevesebb kétszer iskolázott, nagy lombkoronát nevelő fa nem ültethető. A IV. zónában felszín alatti teremgarázst létesíteni 100 cm-nél sekélyebb termőföldtakaráson, négyszintes növényállomány telepítésénél alacsonyabb szintszámú növénytelepítési módon nem lehet.

(13) A 7. melléklet szerinti V. zónában – arborétum, botanikuskert, faiskola, tankert, csemetekert, temető kivételével – a természetszerű növénytelepítési módon kívül más növénytelepítési mód nem alkalmazható és megengedett az erdészeti növénytelepítési módszer alkalmazása is.

(14) A 7. melléklet szerinti I. - V. zóna telkeinek más jogszabály által beültetési kötelezettségre, zöldfelületi védőterületként vagy védőfásításként kijelölt részén a természetszerű növénytelepítési módtól eltérő növénytelepítési mód nem alkalmazható.”

**9. §**

A Rendelet 10. alcím címe helyébe a következő rendelkezés lép:

**„10. Helyi egyedi védelemmel érintett elemekre vonatkozó további településképi követelmények”**

**10. §**

A Rendelet 11. §-a helyébe a következő rendelkezés lép:

**„11. §**

A helyi egyedi védelemmel érintett elemek vonatkozásában a 8. §-ban, a 9. §-ban, valamint a 10. §-ban meghatározottakon túl, az alábbi településképi követelmények alkalmazandók:

*a)* az építmény – a védettség alapját jelentő értékét képező – eredeti külső megjelenését, beleértve az ahhoz csatlakozó tetőfelületet és vízelvezető rendszert, valamint azok

*aa)* egészének és részleteinek külső geometriai formáit, azok rész- és befoglaló méreteit,

*ab)* eredeti anyaghatását, nyílászárók esetében eredeti anyaghasználatát, díszítettségét, tok- és szárnyszerkezeti méret- és arányrendjét, valamint a nyílás- és osztásrendjét, és

*ac)* eredeti épülettartozékait meg kell őrizni, valamint helyre kell állítani,

*b)* ha az építmény egy részét, részletét korábban az eredetitől stílus idegen módon eltérő megjelenésűvé alakították, építették át, és az eredeti állapotáról készült, vagy arra vonatkozó dokumentum nem lelhető fel, akkor azt a homlokzat megmaradt eredeti elemeinek, vagy hasonló stílusú épülethomlokzatok megfelelő formaelemeinek alkalmazásával kell helyreállítani,

*c)* az építmény utcai homlokzatának felújítását, színezését több tulajdonos esetén is egységesen kell elvégezni,

*d)* épület átalakítása, bővítése esetén az épület értékét képező építészeti részleteket fel kell használni, különösen a homlokzati nyílásrendet, díszeket, tagozatokat,

*e)* tetőtér-beépítés esetén az utcai homlokzatra nyúlóan csak a tetősíkba beépíthető nyílászárót lehet beépíteni,

*f)* az utcai gyalogos bejárat és gépkocsi behajtása számára fémlemez kapu nem helyezhető el.”

**11. §**

A Rendelet 12. §-a helyébe a következő rendelkezés lép:

**„12. §**

(1) A teljes település ellátását biztosító felszíni energiaellátási és elektronikus hírközlési sajátos építmények, műtárgyak elhelyezése az 5. mellékletben szereplő területeken lehetséges.

(2) Helyi területi védelemmel érintett területen a közterületeken a közvilágítás elemeit anyaghasználatában és megjelenésében egységes arculat szerint kell kialakítani.”

**12. §**

A Rendelet 12. alcím címe helyébe a következő rendelkezés lép:

**„12. Cégérekre, cég- és üzletjelzésekre, valamint a berendezések épületeken való elhelyezhetőségére vonatkozó településképi követelmények”**

**13. §**

A Rendelet 12. alcíme a következő 12/A. §-sal egészül ki:

**„12/A. §**

(1) Épület azonos utcában lévő homlokzatán egységes anyaghasználatú, szélességi és hosszanti méretű függesztett cégéreket, cégtáblákat, címtáblákat lehet kihelyezni.

(2) Az épületek utcai homlokzatán a függesztett cégérek, cégtáblák szélességi és hosszanti méretét úgy kell megválasztani, hogy a függesztett cégérek, cégtáblák összességében nem haladhatják meg a kereskedelem, szolgáltatás, vagy vendéglátás célját szolgáló helyiséghez tartozó utcai homlokzati felület 20 %-át.

(3) Az épületek utcai homlokzatán a függesztett cégér, a cégtábla, címtábla szélességi és hosszanti méretét úgy kell megválasztani, hogy azok a homlokzat tagolásához, a nyílászárók kiosztásához és a városképhez illeszkedjenek.

(4) Az épületek utcai homlokzatán a függesztett cégér, cégtábla, címtábla anyagát, színét úgy kell megválasztani, hogy azok a homlokzathoz illeszkedjenek.

(5) Az épületek utcai homlokzatán cégtábla, címtábla a nyílászáróra, falfelületre elhelyezett fóliaként, molinóként vagy műanyaglemezként nem létesíthető.

(6) Az épületek utcai homlokzatán a függesztett cégér, cégtábla, címtábla csak abban az esetben lehet többszínű, amennyiben a cég vagy intézmény arculata indokolja azt.

(7) Közterületről látható függesztett cégér, cégtábla, címtábla digitális kijelzőként nem létesíthető.

(8) Az ingatlan eladását, bérbeadását meghirdető tábla maximum 1x1,5 méteres nagyságban az ingatlan falán vagy kerítésén helyezhető el.”

**14. §**

A Rendelet 14. § (1)–(3) bekezdése helyébe a következő rendelkezések lépnek:

„(1) Kötelező a szakmai konzultáció lefolytatása

*a)* az építési övezet „0”-val jelölt beépítési paraméterének meghatározásához, ahol a Helyi Építési Szabályzat szerinti övezeti jel második, harmadik vagy negyedik számjele „0”,

*b)* a 8. mellékletben ábrázolt területeken, valamint a kertes városkörnyéki mezőgazdasági övezetben folytatott településképet érintő építési tevékenység megkezdését megelőzően,

*c)* műemléki környezetben a településképet érintő építési tevékenység megkezdését megelőzően,

*d)* új reklámeszköz kihelyezésére irányuló közterület használati kérelem benyújtását megelőzően a települési főépítész szakmai véleményének beszerzése mellett,

*e)* a 15. §-ban foglaltak kivételével a 200 m2 szintterületet elérő új ipari, gazdasági épület építése vagy meglévő ipari, gazdasági épület legalább 200 m2 szintterületet elérő bővítése esetén,

*f)* a 15. §-ban foglaltak kivételével a 20 m2-nél nagyobb szintterületű új intézményi, kereskedelmi, szolgáltató, vendéglátó és irodaépület építése vagy meglévő intézményi, kereskedelmi, szolgáltató, vendéglátó és irodaépület legalább 20 m2 szintterületet elérő bővítése esetén,

*g)* a 15. §-ban foglaltak kivételével a helyi területi védelemmel érintett területen építmény építése, bővítése, átalakítása, meglévő épület tetőterének beépítése esetén,

*h)* új csomag- vagy áruautomata közterületről látható módon történő elhelyezése esetén, vagy

*i)* a 15. §-ban felsorolt tevékenységeket megelőzően, ha azokhoz a településképi véleményezési eljárás nem folytatható le,

*j)* a 17. §-ban felsorolt tevékenységeket megelőzően, ha azokhoz a településképi bejelentési eljárás nem folytatható le.

(2) A szakmai konzultáció iránti kérelmet az e célra rendszeresített űrlapon az önkormányzathoz kell benyújtani. A kérelemnek tartalmaznia kell az építtető vagy kérelmező nevét és címét, telefonos elérhetőségét, valamint a tervezett építési tevékenység helyét, az érintett telek helyrajzi számát, az építési tevékenység rövid leírását.

(3) A közszolgáltatást végző szerv által a hulladékgyüjtő edényzet tárolására alkalmas építmény közterületen történő elhelyezése esetén nem kell szakmai konzultációt lefolytatni.”

**15. §**

A Rendelet 15. §-a helyébe a következő rendelkezés lép:

**„15. §**

A jegyző átruházott hatáskörben – ha annak a Vhr.-ben foglalt feltételei fennállnak – településképi véleményezési eljárást folytat le az építésügyi hatósági engedélyezési, fennmaradási, egyszerű bejelentési vagy bontási engedélyezési eljárást megelőzően

*a)* helyi területi védelemmel érintett területen 400 m2 szintterületet vagy kettő rendeltetési egységet elérő új építmény építése vagy meglévő épület legalább 400 m2 szintterületet vagy kettő rendeltetési egységet elérő bővítése,

*b)* az e) és f) pontok kivételével a helyi területi védelemmel érintett terület körébe nem tartozó területen 600 m2 szintterületet vagy hat rendeltetési egységet elérő új építmény építése vagy meglévő épület legalább 600 m2 szintterületet vagy hat rendeltetési egységet elérő bővítése,

*c)* 7,5 m épületmagasságot elérő új építmény építése,

*d)* helyi emlék bontása,

*e)* helyi területi védelemmel érintett terület körébe nem tartozó területen kétlakásosnál nagyobb új épület építése,

*f)* helyi területi védelemmel érintett terület körébe nem tartozó területen 400 m2 szintterületet elérő új ipari, gazdasági épület építése vagy meglévő ipari, gazdasági épület legalább 400 m2 szintterületet elérő bővítése, vagy

*g)* a)-f) pontokban felsoroltaknak megfelelően épült épületek fennmaradása

esetén.”

**16. §**

A Rendelet 16. §-a helyébe a következő rendelkezés lép:

**„16. §**

A tervtanácsi véleményre alapozott településképi véleményben vizsgálni kell a településképi követelmények megvalósulásán túl az alábbi illeszkedési szempontokat egyenként és összességében is mérlegelve:

*a)* alkalmazkodás a beépítés és rendeltetés módjában, mértékében,

*b)* a közterületek használhatóságának megőrzése a beépítés okozta gépjármű terhelés eredményeként,

*c)* a bejárati előlépcsőnek, az akadálymentesítést szolgáló építménynek, rámpának, a közterület fölé benyúló építményrésznek a kapcsolódó közterület használati módjához való illeszkedése, valamint a meglévő és a telepítendő fákra, fasorokra, közüzemi vezetékekre és berendezésekre gyakorolt hatása,

*d)* a telek előtti közterületi járda, vízelvezető árok, zöldsáv kialakítása.”

**17. §**

(1) A Rendelet 17. § (1) bekezdése helyébe a következő rendelkezés lép:

„(1) A jegyző átruházott hatáskörben, a Vhr. 46. § (2) bekezdése szerinti tevékenységek közül

*a)* a hat rendeltetési egységet elérő épület esetében a homlokzat utólagos hőszigetelése, a homlokzatfelület színezése, helyi területi védelemmel érintett területen valamennyi épület, továbbá a helyi egyedi védelemmel érintett elem részét képező épület vonatkozásában átalakítás, felújítás, helyreállítás, korszerűsítés, homlokzatának megváltoztatása, homlokzati nyílászáró cseréje, a homlokzatfelület színezése, a homlokzat felületképzésének megváltoztatása,

*b)* helyi területi védelemmel érintett területen lévő épület közterületről látható homlokzatán előtető, védőtető, ernyőszerkezet építése, meglévő felújítása, helyreállítása, átalakítása, korszerűsítése, bővítése, megváltoztatása,

*c)* közterületen kereskedelmi, vendéglátó rendeltetésű épület építése, bővítése, átalakítása, felújítása, melynek mérete az építési tevékenységgel nem haladja meg a 20 m2 alapterületet,

*d)* lakóépület és az azt kiszolgáló melléképület kivételével a helyi területi védelemmel érintett területen lévő, közterületről közvetlenül látható épület építése, bővítése, melynek mérete az építési tevékenységgel nem haladja meg a 35 m2 hasznos alapterületet, és a 4,5 m gerincmagasságot, lapostetős épület esetén a 3,5 méteres párkánymagasságot,

*e)* közterületen szobor, emlékmű, kereszt, emlékjel építése, elhelyezése,

*f)* emlékfal építése,

*g)* közterületen és a Helyi Építési Szabályzat szerinti Kb-Sp, valamint K-Sp jelű övezetekben park, játszótér, sportpálya megfelelőségi igazolással vagy teljesítménynyilatkozattal rendelkező műtárgyainak építése, bővítése,

*h)* helyi területi védelemmel érintett területen közterületről látható kerítés építése, meglévő felújítása, helyreállítása, átalakítása, korszerűsítése, bővítése,

*i)* helyi területi védelemmel érintett területen gépészeti berendezések épületen vagy épületben való elhelyezése,

*j)* helyi területi védelemmel érintett területen lévő épületen függesztett cégér, cégtábla, címtábla kihelyezése,

*k)* helyi területi védelemmel érintett közterületen járda építése,

*l)* a Helyi Építési Szabályzat szerinti K-T jelű övezetben járda építése,

*m)* minimum 5 darab fát érintően fasorok létesítése, rekonstrukciója, leváltása,

*n)* Zkp, Zkk, Kb-ktf, Kb-ktb jelű övezetekben minimum 5 db fás szárú növényzet telepítése, vagy

*o)* gazdasági, vegyes, és nagyvárosias lakóövezetekben, az épületeken, minimum 50 m2 nagyságú függőleges növényfelület utólagos kialakítása

esetén településképi bejelentési eljárást folytat le.”

(2) A Rendelet 17. § (4) bekezdése helyébe a következő rendelkezés lép:

„(4) A településképi bejelentési eljárás során megfelelő határidő tűzésével ki kell kérni a főépítész szakmai álláspontját, illetve a főépítész javaslatára a tervtanács szakmai álláspontját.”

**18. §**

A Rendelet 19. §-a helyébe a következő rendelkezés lép:

**„19. §**

A jegyző átruházott hatáskörben – törvényben foglaltak szerint – településképi kötelezési eljárást folytat le, és az érintett ingatlan tulajdonosát az e rendeletben meghatározott településképi követelmények teljesülése érdekében a jogszabálysértés megszüntetésére, az előírások betartására és településképi bírság megfizetésére kötelezi.”

**19. §**

A Rendelet 20. §-a helyébe a következő rendelkezés lép:

**„20. §**

A településképi követelmények településképi kötelezésben megállapított határidőre történő nem teljesítése esetére az ingatlan tulajdonosával szemben a magyar építészetről szóló 2023. évi C. törvény 100. § (2) bekezdésében foglalt összegű településkép-védelmi bírság szabható ki.”

**20. §**

(1) A Rendelet 4. melléklete helyébe az 1. melléklet lép.

(2) A Rendelet 5. melléklete helyébe a 2. melléklet lép.

**21. §**

Hatályát veszti a Rendelet

*a)* 3. § (10) bekezdése,

*b)* 9. § (3) és (4) bekezdése,

*c)* 9. § (9) bekezdése,

*d)* 10. § (9)–(15) bekezdése,

*e)* 13. és 13/A. §-a,

*f)* 14. § (4)–(7) bekezdése,

*g)* 17. § (3) bekezdése,

*h)* 17. alcíme,

*i)* 20. alcíme.

**22. §**

Ez a rendelet a kihirdetését követő napon lép hatályba.

*1. melléklet a .../2025. (X. 2.) önkormányzati rendelethez*

„*4. melléklet*

|  |  |  |
| --- | --- | --- |
|  | **A** | **B** |
|  | **Magyar név** | **Tudományos név** |
| 1. | Borfa, tengerparti seprűcserje | Baccharis halimifolia |
| 2. | keserű csucsor | Solanum dulcamara |
| 3. | japánkeserűfű fajok | Fallopia spp. |

”

*2. melléklet a .../2025. (X. 2.) önkormányzati rendelethez*

„*5. melléklet*

(A melléklet szövegét a(z) 5. melléklet.pdf elnevezésű fájl tartalmazza.)”